Andy Townsend

Klubbkarriere

Townsend begynte sin spillerkarriere i amatørklubben Welling United i august 1980. Etter å ha spilt over 100 kamper for klubben dro han videre til Weymouth FC i mars 1984, som da la i de lavere divisjonene i engelsk seriefotball. Der spilte han kun en sesong før han i januar 1985 dro til Southampton FC under ledelse av manager Lawrie McMenemy. Townsend debuterte profesjonelt hjemme mot Aston Villa i midten av april samme år og var med å kvalifisere klubben til europeisk deltagelse, som siden ble omgjort grunnet Heysel-tragedien i mai.
Da Chris Nicholl tok over managerrollen den påfølgende sesongen slet Townsend med å få spilletid, og fikk da heller ikke spilletid før i januar året etter siden han også brakk foten i en vennskapskamp mot gamleklubben Weymouth i sesongoppkjøringen. I 1987/1988-sesongen var han i midlertidig tilbake på førstelaget, hvor han spilte mer eller mindre fast sammen med Jimmy Case og Glenn Cockerill på midtbanen. Etter å ha hatt en positiv sesong ble han i august 1988 solgt til Southamptons rival Norwich City for 300 000 pund. 
Også i Norwich etablerte han seg på førstelaget, og under ledelse av Dave Stringer var han en viktig bidragsyter til at Norwich avsluttet på en sterk fjerdeplass i serien og nådde semifinale i FA-cupen i 1988/1989-sesongen. Ved sesongslutt var han for øvrig også en av kandidatene til å vinne den prestisjetunge prisen PFA Player of the Year, som til slutt gikk til Mark Hughes og Manchester United FC. I juli 1990 ble han solgt videre til London-klubben Chelsea for 1,2 millioner pund, hvor han over en treårsperiode spilte 138 kamper og scorte tolv mål, men uten å vinne et eneste trofé. 
I juli 1993 meldte Townsend overgang til Aston Villa for 2,1 millioner pund, hvor han endelig vant sitt første trofé da klubben vant finalen i den engelske ligacupen over Manchester United. Denne finalen hadde for øvrig også tilsammen seks irer i det som skulle danne grunnstammen i den irske troppen under verdensmesterskapet samme år; Townsend, Paul McGrath, Steve Staunton, Ray Houghton (alle Aston Villa), samt Denis Irwin og Roy Keane (fra Manchester United). Townsend var også kaptein for Villa under ledelse av Brian Little da klubben vant trofeet igjen i 1996 og slo Leeds United AFC med 3–0 i finalen.
Like etter at 1997/1998-sesongen kom igang ble han solgt til nedrykkslaget Middlesbrough, som da var under ledelse av Bryan Robson. Han spilte fast på midtbanen til Boro som rykket opp igjen til Premier League etter kun en sesong på nivå to. I 1998/1999-sesongen dannet han en solid duo på midtbanen med Paul Gascoigne, og hjalp klubben til en respektabel midtplassering på tabellen. Sesongen etter ble han mer eller mindre oversett og satt ut av førstelaget ved flere anledninger, noe som gjorde at han ble solgt til Championship-klubben West Bromwich Albion for 50 000 pund i september 1999. Etter å ha spilt 17 seriekamper for West Bromwich førte en kneskade til at Townsend ble tvunget til å legge opp som fotballspiller i juli 2000.

Internasjonal karriere

Townsend fikk sin landslagsdebut for Irland i en vennskapskamp mot Frankrike i februar 1989. Han ble tatt i troppen under VM i fotball 1990 av landslagstrener Jack Charlton, hvor han fikk spille alle Irlands fem kamper. Han ble også tatt ut i troppen under VM i fotball 1994, hvor han ble utnevnt til Irlands lagkaptein og spilte mot henholdsvis Italia, Mexico, Norge og Nederland. Townsend fikk totalt 70 landskamper og syv mål for Irland frem til 1997.